আকাশের গোমড়া মুখ, কবে থেকে বইবে হিমেল হাওয়া? বৃষ্টির সঙ্গে রইল শীতের পূর্বাভাস

ওয়েব ডেস্ক: আপাতত সেভাবে বৃষ্টির পূর্বাভাস নেই, সেই কারণে এবার আশা করা যায় হেমন্তের অনুভূতি মিলতে পারে বঙ্গবাসীর। যদিও, সপ্তাহান্তের দিন সকাল থেকেই হালকা হিমেল হাওয়া মন ফুরফুরে করছে শহরবাসীর। অন্যদিকে, দুর্যোগ কমার ইঙ্গিত উত্তরবঙ্গে। এখন শুধুই শীত আসার প্রহর গুনছে বাংলা। যদিও, শীতের আগমনের বিষয়ে এখনও স্পষ্ট করে কিছু জানায়নি আবহাওয়া দফতর।

হাওয়া অফিস বলছে, আজ রবিবার দিনের আকাশ সাধারণত মেঘলা থাকবে । সঙ্গে কিছু জেলায় হালকা বৃষ্টির সম্ভাবনা রয়েছে । সর্বোচ্চ এবং সর্বনিম্ন তাপমাত্রা যথাক্রমে 31 এবং 25 ডিগ্রির আশেপাশে ঘোরাফেরা করবে । রবিবার সব জেলার এক-দু’টি স্থানে বজ্রবিদ্যুৎ-সহ হালকা বৃষ্টির সম্ভাবনা রয়েছে । সোম ও মঙ্গলবার মূলত শুষ্ক আবহাওয়া থাকবে । বুধ ও বৃহস্পতিবার নদিয়া, দুই 24 পরগনা এবং দুই মেদিনীপুর জেলার এক-দু’টি স্থানে বজ্রবিদ্যুৎ-সহ হালকা বৃষ্টির সম্ভাবনা রয়েছে । এবং, আগামী শুক্রবার দক্ষিণবঙ্গের সব জেলায় মূলত শুষ্ক আবহাওয়া থাকবে বলেই পূর্বাভাস হাওয়া অফিসের।

আরও পড়ুন: বৃষ্টি কি শেষ? বঙ্গের আবহাওয়া কেমন থাকবে?

অন্যদিকে, গতকাল উত্তরবঙ্গের বহু জায়গায় হালকা থেকে মাঝারি বৃষ্টি হয়েছে ৷ কিছু জায়গায় ভারী থেকে অতিভারী বৃষ্টিও হয়েছে । তবে এবার দুর্যোগ কমে আবহাওয়া শুষ্ক হবে বলে জানিয়েছে আলিপুর আবহাওয়া অফিস । রবিবার উত্তরের সব জেলাগুলির এক-দু’টি স্থানে হালকা বৃষ্টি বা বজ্রপাত-সহ বৃষ্টির সম্ভাবনার কথা শুনিয়েছে আবহাওয়া দফতর।

এছাড়াও, আলিপুর আবহাওয়া অফিস যে বিশেষ বুলেটিন প্রকাশ করেছে তাতে বলা হয়েছে, উত্তর-পশ্চিম ঝাড়খণ্ড ও পার্শ্ববর্তী অঞ্চলে অবস্থানরত সুস্পষ্ট নিম্নচাপ অঞ্চলটি ইতিমধ্যে সাধারণ নিম্নচাপে পরিণত হয়েছে । বর্তমানে সেটি দক্ষিণবঙ্গের উত্তর দিকের জেলা ও পার্শ্ববর্তী অঞ্চলে অবস্থান করছে । সংশ্লিষ্ট ঘূর্ণাবর্তটি সমুদ্রপৃষ্ঠ থেকে প্রায় ৩.১ কিলোমিটার পর্যন্ত বিস্তৃত । ক্রমেই তা আরও দুর্বল হবে । এবং বঙ্গ জুড়ে কমবে বৃষ্টির পরিমাণ।